Nafarroako Parlamentuko Mahaiak, 2021eko martxoaren 15ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea María Jesús Valdemoros Erro andreak aurkezturiko mozioa, zeinaren bidez Nafarroako Gobernua premiatzen baita onetsi beharreko arau-xedapenak onets ditzan, ekidite aldera Estatuaren 2021erako Aurrekontu Orokorrei buruzko abenduaren 30eko 11/2020 Legeak mugatu dezan Nafarroako Foru Komunitateak zerga-arloan daukan eskumen osoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko martxoaren 15ean

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen María Jesús Valdemoros andreak, Legebiltzarreko Erregelamenduaren babesean, honako mozio hau aurkezten du, Osoko Bilkuran eztabaidatzeko:

2020ko abenduaren 23an, Nafarroako Parlamentuak abenduaren 29ko 21/2020 Foru Legea onetsi zuen, zenbait zerga aldatu eta beste tributu-neurri batzuk hartzeko eta Lurraldearen Antolamenduari eta Hirigintzari buruzko Foru Legearen testu bategina aldatzeko. Foru lege horren bidez, besteak beste, pentsio planetarako zerga-arinketak onetsi ziren.

2020ko abenduaren 30ean, berriz, Estatuaren 2021erako Aurrekontu Orokorrei buruzko 11/2020 Legea onetsi zen, zeinean finantza-muga berri bat ezartzen baitzen plan indibidualetarako urteko ekarpenetarako.

Ekonomia eta Ogasuneko kontseilariak, gainera, Nafarroako Parlamentuan 2021eko otsailaren 26an egindako agerraldian harrigarriro aldeztu zuen honako ideia hau: beste ordenamendu juridiko baten araudiaren aitzinean amore eman beharko luke Nafarroaren zerga-araudiak. Bestela esanda: Estatuaren 2021erako Aurrekontu Orokorrei buruzko 11/2020 Legearen bidez onetsitako muga berriak Nafarroako Parlamentuan onetsitako zerga-araudia mugatzen du, halako moduan non eraginik gabe uzten baititu 50 urtetik gorako nafar zergadunei pentsio plan indibidualen arloan Nafarroako legediak eskaintzen dituen zerga-arinketak.

Hori horrela:

Nafarroako Parlamentuak Nafarroako Gobernua premiatzen du onetsi beharreko arau-
xedapenak onets ditzan, ekidite aldera Estatuaren 2021erako Aurrekontu Orokorrei buruzko 11/2020 Legeak mugatu dezan Nafarroako Foru Komunitateak zerga-arloan daukan eskumen historiko osoa.

Iruñean, 2021eko martxoaren 5ean

Foru parlamentaria: María Jesús Valdemoros Erro